Sekspes Weinstein swaar gestraf | Netwerk24
11 Maart 2020 17:11
Die voormalige Hollywood-rolprentmaker Harvey Weinstein (67) is tot 23 jaar tronkstraf gevonnis.
Sy regsverteenwoordigers het vroeër die hof in New York gevra om sy gesondheid en ouderdom in ag te neem en hom net tot vyf jaar tronkstraf te vonnis, berig Reuters.
Weinstein is verlede maand aan verkragting en seksuele aanranding skuldig bevind. Dit volg nadat hy sy gewese produksieassistent, Mimi Haleyi, in 2006 seksueel aangerand het en Jessica Mann, 'n aspirant-aktrise, in 2013 verkrag het.
Sy regspan het die vertoë aan regter James Burke van die hooggeregshof in Manhattan, New York, gerig.
Harvey Weinstein, 'n Hollywood-vervaardiger, is deur verskeie vroue van seksuele teistering beskuldig. Foto: AP
Sy swak gesondheid asook sy beroepsprestasies en liefdadigheidswerk is ter strafversagting aangebied.
"Sy lewensverhaal, sy prestasies en sy lewenstryd moenie vergeet word net oor die jurie se beslissing nie," het sy regspan aangevoer.
Weinstein is onskuldig bevind op twee ernstiger aanklagte van predatoriese seksuele aanranding, waarvoor daar 'n verpligte lewenslange vonnis is.
Die aanklaers in die saak het verlede week gevra dat Weinstein se vonnis nie net sy skuldigbevinding weerspieël nie, maar ook sy lewenslange misbruik van ander mense.